Propozície
AMFO Trenčianskeho kraja
24. ročník krajskej postupovej súťaže amatérskej fotografie

                

Vyhlasovateľ a odborný garant: 
Národné osvetové centrum z poverenia Ministerstva kultúry SR

Realizátor a organizačný garant:
Trenčianske osvetové stredisko v Trenčíne v zriaďovateľskej pôsobnosti Trenčianskeho samosprávneho kraja 

Hlavným partnerom projektu je Fond na podporu umenia. Z verejných zdrojov podporil Fond na podporu umenia.

Prihlasovanie do súťaže:
Do súťaže je potrebné prihlásiť sa elektronicky prostredníctvom webovej stránky Národného osvetového centra: 
http://www.nocka.sk/sutaze-a-prehliadky/amfo/, v časti „Chcem sa prihlásiť“. 
Ak nemáte možnosť prihlásiť sa elektronicky, pomôžeme vám.

Časový harmonogram súťaže:
Uzávierka krajskej súťaže: 				15. 4. 2020
Termín vernisáže výstavy a odborného seminára: 	4. 6. 2020
Termín výstavy: 					4. 6. – 17. 7. 2020
Vrátenie fotografií, ktoré nebudú nominované do celoslovenskej súťaže: júl – august 2020

Miesto doručenia súťažných fotografií:
Trenčianske osvetové stredisko v Trenčíne, K dolnej stanici 7282/20A, 911 01 Trenčín

Kontakt:
Mgr. Janka Masárová 
Trenčianske osvetové stredisko, K dolnej stanici 7282/20A, 911 01 Trenčín
tel.: 032/6555 323, 0901 918 803
e-mail: janka.masarova@tnos.sk, www.tnos.sk 
				
Miesto konania výstavy:
Trenčiansky samosprávny kraj, K dolnej stanici 7282/20A, Trenčín

Úplné znenie propozícií súťaže nájdete na:
http://www.nocka.sk/wp-content/uploads/2018/09/AMFO-2020_propoz%C3%ADcie.pdf
Z propozícií vyberáme:
Charakteristika súťaže:
Postupová súťaž a výstava amatérskej fotografickej tvorby AMFO je najstaršou                        a najprestížnejšou súťažou a zároveň vrcholným podujatím tohto druhu na Slovensku. Súťaž nadviazala a pokračuje v tradícii celoštátnej súťaže, ktorá sa konala v šesťdesiatych až osemdesiatych rokoch spoločne s českou súťažou. Je určená deťom, mládeži a dospelým. Nie je tematicky zameraná ani vymedzená. Koná sa každý rok. 
Hlavným cieľom súťaže je nadobúdanie vedomostí, rozvíjanie zručností a umelecko-                   -odborný rast jednotlivcov prostredníctvom poznávania, realizácie a prezentácie umeleckej tvorby v oblasti amatérskej fotografickej tvorby.

Kolá súťaže:
Súťaž má postupový charakter a je trojstupňová: regionálne súťaže a prehliadky, krajské súťaže a prehliadky, celoštátna súťaž a prehliadka. Základným stupňom súťaže je regionálne kolo. 
V Trenčianskom samosprávnom kraji sa regionálne kolá organizujú: 
•	Regionálne kultúrne centrum v Prievidzi pre regióny Prievidza a Partizánske (uzávierka 14. 2. 2020);
•	Považské osvetové stredisko v Považskej Bystrici pre regióny Považská Bystrica a Púchov (uzávierka: 15. 4. 2020);
•	Trenčianske osvetové stredisko v Trenčíne pre regióny Trenčín, Bánovce nad Bebravou, Nové Mesto nad Váhom a Myjava (uzávierka: 15. 4. 2020). Regionálnym kolom je krajské kolo.

Súťažné kategórie:
I. veková skupina: autori do 16 rokov 
a. kategória: čiernobiela fotografia 
b. kategória: farebná fotografia 

II. veková skupina: autori do 21 rokov 
a. kategória: čiernobiela fotografia 
b. kategória: farebná fotografia 

III. veková skupina: autori nad 21 rokov (okrem poslucháčov a absolventov študijného odboru fotografia) 
a. kategória: čiernobiela fotografia 
b. kategória: farebná fotografia 

Pre všetky tri vekové skupiny bez rozlíšenia veku 
c. kategória: multimediálna prezentácia 
d. kategória: cykly a seriály

Prihlasovanie:
Na súťaži sa môže zúčastniť každý tvorca fotoamatér, občan Slovenskej republiky. 
Do základného kola súťaže sa súťažiaci prihlasuje podľa miesta svojho bydliska, alebo pôsobenia. Ak sa v mieste jeho bydliska/pôsobenia neuskutoční regionálne kolo, môže sa prihlásiť do regionálneho kola v inom regióne daného kraja, ak s tým budú súhlasiť organizátori.
Do súťaže sa prihlásite vyplnením elektronického formulára na stránke Národného osvetového centra: http://www.nocka.sk/sutaze-a-prehliadky/amfo/, v časti „Chcem sa prihlásiť“. 

Súťažné podmienky:
•	Súťažiaci sa prihlasuje do vekových skupín podľa veku, ktorý dosiahol v roku vzniku fotografie. Fotografia nesmie byť staršia ako 3 roky. 
•	Podmienkou účasti v súťaži je predloženie autorskej fotografie alebo multimediálnej prezentácie zodpovedajúcej základným kritériám tvorby a vnímania fotografie. 
•	Do súťaže je možné zaslať len diela, ktoré sa nezúčastnili na žiadnom inom ročníku súťaže AMFO.
•	Nie je možné prihlásiť ani diela zobrazujúce násilie alebo iné javy a činy proti ľudskosti a humanizmu. 
•	Autor prechádza všetkými kolami súťaže s tými istými fotografiami, multimediálnymi prezentáciami a súbormi fotografií v rámci kategórie Cykly a seriály. 
•	Limit pre jednotlivé fotografické diela je maximálne 5 fotografií v kategórii čiernobielej fotografie, 5 fotografií v kategórii farebnej fotografie, 3 multimediálne prezentácie            a jeden 1 súbor v kategórii Cykly a seriály od jedného autora. Limit pre kategóriu Cykly a seriály je minimálne 3 a maximálne 5 fotografií obsahovo i formálne jednotných. 
•	Pre kategórie čiernobielych a farebných fotografií je určený formát 30 x 40 cm (aj 30 x 45 cm) a jeho odvodeniny pri zachovaní rozmeru dlhšej strany; ako aj štvorcový rozmer 30 x 30 cm. Odporúčame, aby obrazová časť pokrývala celú plochu, bez rámov, okrajov a pasparty. 
•	Pre kategóriu multimediálnych prezentácií, ktoré majú jednotnú dejovú a výtvarnú líniu, je stanovený formát prehratia DVD-video. Prezentácia nesmie presiahnuť dĺžku 3 minúty, na jej začiatku musí byť uvedený titulok s názvom diela a menom autora, na záver treba uviesť titulok KONIEC. 
•	Každý autor je povinný čitateľne označiť svoje súťažné fotografie na rube identifikačným štítkom (príloha k propozíciám), ktorý obsahuje: meno, priezvisko, adresu, e-mail, vek; názov fotografie, rok vzniku, kategóriu, regionálne osvetové stredisko zo základného kola súťaže. Tieto údaje musí obsahovať aj obal nosiča multimediálnej prezentácie; samotný nosič musí byť označený menom autora                     a názvom prezentácie.

Hodnotenie súťaže:
•	Hodnotenie prebieha udelením práve jedného 1. miesta, spravidla jedného 2. a 3. miesta a maximálne 3 čestných uznaní v oboch kategóriách čiernobiela a farebná fotografia daných vekových skupín. Kategórie Multimediálna prezentácia a Cykly                a seriály sa hodnotia bez rozlíšenia veku. Porota udeľuje tiež Hlavnú cenu súťaže – bez rozdielu veku a kategórie. 
•	V odôvodnených prípadoch môže porota udeliť špeciálne ceny. 
•	Do vyššieho kola súťaže postupujú len ocenené diela a diela, ktoré získali čestné uznanie.

Kritériá hodnotenia: 
umelecko-tvorivé:
• 	výber témy: konvenčnosť alebo objavnosť, tvorivosť, náhodnosť výberu témy alebo dlhodobejšia koncepčná práca, 
• 	zachytenie správneho okamihu: náhoda alebo príprava na tento moment, pozorovanie, nebezpečie atraktivity témy, 
• 	opodstatnenosť výberu formy zobrazenia: čiernobiela fotografia, farebná fotografia, formálne i obsahové odôvodnenie, adekvátnosť a vhodnosť uprednostnenia jednej z foriem,
• 	kompozícia obrazu: práca so svetlom, línie, tvary, krivky, objekt v priestore, veľkosť záberu, dôležitosť jednotlivých prvkov pre celkovú atmosféru fotografie, 
• 	výber prostredia, lokality: napríklad príroda, architektúra, zachovanie predkamerovej skutočnosti alebo jej pretváranie, zásahy pred záberom alebo po snímaní v postprodukcii, počítačová manipulácia, úprava, problém verifikácie, zachovanie prirodzeného vzhľadu fotografie, experimentálne techniky, ich odôvodnenie, 
• 	záznam videného v určitom čase na určitom mieste: záznam, konštatácia, umelecká a estetická hodnota alebo len informatívna funkcia, splnenie zámeru            a cieľa autora,
• 	adekvátnosť použitia výrazových prostriedkov pre zobrazenie myšlienky, významu a posolstva fotografie alebo série fotografií, zrozumiteľnosť pre diváka, invenčnosť, tvorivosť, jedinečnosť záberov; 
technické (v závislosti od veku autora a žánru hodnoteného diela):
• 	technická kvalita záberu (ostrosť, v prípade neostrosti jej význam), 
•  	technická kvalita tlače (papier, zachovanie farebnosti, správnej tonality),
• 	výber formátu, jeho opodstatnenosť pre význam záberu; 
odborné (pri reportážnej a dokumentárnej fotografii): 
• 	zverejňovanie pravdivých a overených informácií: zachovanie autenticity bez zásahu pri spracovaní, 
• 	odborný, informatívny prínos záberu, 
• 	zrozumiteľnosť a význam záberu. 

Doplňujúce informácie:
•	V dôsledku nesplnenia akýchkoľvek podmienok uvedených v týchto propozíciách nemusia byť súťažiaci prijatí do súťaže, alebo môžu byť zo súťaže vyradení. 
•	Neprevzaté ceny sa autorom nezasielajú. Je možné si ich vyzdvihnúť u organizátora do pol roka po podujatí. Nevyzdvihnuté vecné ceny organizátori použijú v ďalšom ročníku súťaže. 
•	Ocenené a vystavené diela budú vzhľadom na ich ďalšie prezentovanie vrátené autorom do konca roku 2021. 
•	Deti do 18 rokov sú povinné prísť na súťaž v sprievode dospelej osoby (pedagóga, rodiča alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru. 
•	Súťažiaci prihlásením sa do súťaže vyhlasujú, že ich súťažné dielo má vysporiadané všetky práva viažuce sa k tomuto dielu, najmä autorské práva a nezasahuje do práv a právom chránených záujmov tretích osôb. 
•	Súťažiaci dávajú prihlásením do súťaže súhlas Národnému osvetovému centru                 a organizátorom jednotlivých kôl súťaže na vyhotovenie a použitie fotografií ich diel, audiovizuálneho záznamu ich diel, ako aj ich rozmnoženín na účely archivácie, zaradenia do databázy, realizácie propagačných a vzdelávacích aktivít, za účelom šírenia osvetovej činnosti v pôsobnosti organizátorov jednotlivých kôl súťaže                      a Národného osvetového centra. 
•	Súťažiaci prehlasujú, že sa oboznámili s podmienkami spracúvania osobných údajov Národným osvetovým centrom, ktoré je dostupné na www.nocka.sk alebo                          v Národnom osvetovom centre.